text: Slipknot kommer til Esbjerg
  05 oktober 2015 kl. 10.18
  Et af de helt store metalbands giver koncert på Blue Water Dokken i Esbjerg, som det eneste sted på deres europaturné. 
  Så kan headbangerne godt bøje deres nakker. Det amerikanske metalband Slipknot kommer.
  - Det er det største, vi har prøvet, siger musikansvarlig på spillestedet Tobakken, Erik Lodberg.
  Bandet, der kom til verdenen for 19 år siden, har solgt millioner af albums. Det har vundet Grammy Awards. Og er nu ude med deres 7. album "5: The Gray Chapter".
  De spillede i juni på CopenHell-festivalen i København for 10.000 tilskuere. Og med bragende gode anmeldelser til følge. For eksempel i Ekstra Bladet.
  - Det hele går op i højere enhed her i Esbjerg. Vi har tilskuerkapaciteten. Vi har økonomien. Og vi har ry her i Esbjerg for at have mange fans, der elsker metal, siger Erik Lodberg.
  Koncerten er blevet til i samarbejde mellem Tobakken, Musikhuset og LiveNation.
  Slipknot går på scenen den 21. januar. Der forventes 4.000 gæster. Mange af dem vil sikkert se lige så sortklædte og frygtindgydende ud som bandmedlemmerne.
  - Men bare rolig. Det er erfaringen fra deres andre koncerter, at koncertgængerne er både meget fredelige og rare mennesker, siger direktør for Musikhuset Torben Seldrup.
  